
BIROULUI  PERMANENT
AL
CAMEREI DEPUTAŢILOR


  		Vă înaintăm, alăturat, RAPORTUL asupra Propunerii legislative pentru modificarea și completarea Legii 254/2013 privind executarea pedepselor și a măsurilor privative de libertate dispuse de organele judiciare în cursul procesului penal, trimisă cu adresa nr. Pl- x 263/2020 și înregistrată cu nr. 4c-13/359 din 18 mai 2020.
     În raport cu obiectul și conținutul său, propunerea legislativă face parte din categoria legilor organice.



                                           PREŞEDINTE,

                                            Mihai Alexandru Badea

RAPORT

asupra Propunerii legislative pentru modificarea și completarea Legii 254/2013 privind executarea pedepselor și a măsurilor privative de libertate dispuse de organele judiciare în cursul procesului penal

	În conformitate cu prevederile art. 94 din Regulamentul Camerei Deputaţilor, republicat, cu modificările și completările ulterioare,  Comisia juridică, de disciplină şi imunităţi a fost sesizată, spre dezbatere, în fond, cu Propunerea legislativă pentru modificarea și completarea Legii 254/2013 privind executarea pedepselor și a măsurilor privative de libertate dispuse de organele judiciare în cursul procesului penal, trimisă cu adresa nr. Pl-x 263/2020, înregistrată cu nr. 4c-13/359 din 18 mai 2020.
Potrivit prevederilor art. 75 din Constituţia României, republicată şi ale art. 91 alin. (9) pct. 2 din Regulamentul Camerei Deputaţilor, republicat, cu modificările și completările ulterioare, Camera  Deputaţilor este  Cameră decizională.
Senatul, în calitate de primă Cameră sesizată a respins propunerea legislativă la data de 5 mai 2020.
	Consiliul Legislativ, prin avizul nr. 205 din 12 martie 2020, a avizat favorabil propunerea legislativă.
Consiliul Economic și Social a avizat favorabil propunerea legislativă.
Guvernul României a transmis un punct de vedere prin care nu susține adoptarea propunerii legislative.
Comisia pentru drepturile omului, culte și problemele minorităților naționale a avizat negativ propunerea legislativă prin avizul nr. 4c-6/246 din 20 mai 2020.
Comisia pentru egalitatea de șanse pentru femei și bărbați a avizat favorabil propunerea legislativă prin avizul nr. 4c-20/260 din 26 mai 2020.
Comisia pentru învățământ a avizat favorabil propunerea legislativă cu avizul nr. 4c-11/177 din 2 iunie 2020.
Comisia pentru muncă și protecție socială a avizat negativ propunerea legislativă prin avizul nr. 4c-9/353 din 2 iunie 2020.
Propunerea legislativă are ca obiect de reglementare modificarea şi completarea Legii nr.254/2013, în sensul stabilirii obligaţiei deţinuţilor să muncească, să participe la cursuri de pregătire şcolară, ori să urmeze demersurile identificate de specialiştii din penitenciare, în ceea ce priveşte problemele legate de consumul de alcool, droguri, ori dacă au fost condamnaţi în urma săvârşirii de infracţiuni sexuale şi/sau violenţă.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, expunerea de motive, avizul Consiliului Legislativ, avizul Consiliului Economic și Social și punctul de vedere al Guvernului în şedinţa desfășurată în sistem mixt (fizic/online) din  8 aprilie 2021. 
	La dezbateri, membrii Comisiei juridice, de disciplină şi imunităţi au fost prezenţi conform listei de prezenţă.
	Cu ocazia dezbaterilor s-a constatat că prin reglementările internaționale este interzisă munca forțată, dreptul la muncă fiind reglementat prin lege. De asemenea, reglementările propuse creează suprapuneri legislative existând norme juridice în vigoare care acoperă domeniul în cauză.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor respingerea Propunerii legislative pentru modificarea și completarea Legii 254/2013 privind executarea pedepselor și a măsurilor privative de libertate dispuse de organele judiciare în cursul procesului penal.
În raport cu obiectul şi conţinutul reglementării, propunerea legislativă face parte din categoria legilor organice.
                     


                      PREŞEDINTE,                                            SECRETAR,

[bookmark: _GoBack]             Mihai  Alexandru Badea                              Ladányi László-Zsolt









Consilier parlamentar, Paul Şerban

